คร็อคส์เชื่อตลาดไทยยังขยายตัวแม้เจอปัญหาการเมือง
คร็อคส์ ชี้ตลาดไทยยังขยายตัว 2 หลัก แม้เจอปัญหาวิกฤติการเมือง &#8211; เศรษฐกิจ ลุยต่อเนื่องเพิ่มฐานลูกค้า แข่งพวกก็อปปี้
24 ก.พ. 2553

คร็อคส์ ชี้ตลาดไทยยังขยายตัว 2 หลัก แม้เจอปัญหาวิกฤติการเมือง – เศรษฐกิจ ลุยต่อเนื่องเพิ่มฐานลูกค้า แข่งพวกก็อปปี้
น.ส.ชุติพรรณ คลังมี ที่ปรึกษาฝ่ายขาย – ประเทศไทย บริษัท คร็อคส์ เอเชีย เปิดเผยว่า ในปีที่ผ่านมา ยอดขายของคร็อคส์ ในประเทศไทย เพิ่มขึ้นเป็นตัวเลขสองหลัก แม้จะประสบปัญหาเศรษฐกิจและการเมืองที่อึมครึม ถือเป็นตัวเลขการเติบโตที่น่าพอใจ และเชื่อว่าปีนี้ อัตราการเติบโตจะสูงกว่าปีก่อน เพราะฐานลูกค้าของคร็อคส์ในเมืองไทยขยายตัวเพิ่มขึ้น
ปีนี้ บริษัทฯจะเริ่มเก็บข้อมูลลูกค้าในเมืองไทย ผ่านจุดจำหน่ายสินค้าของตัวแทนจำหน่าย 2 ราย ได้แก่ บริษัท ซีอาร์ซี และบริษัท เรฟ เอดิชั่น ผู้บริหารร้านสปอร์ต เรฟโวลูชั่น ซึ่งมีแผนจะเพิ่มจุดกระจายสินค้าอีก 30-40 แห่งในปีนี้ จากปัจจุบัน มีจุดกระจายสินค้าอยู่ 60-70 แห่งทั่วประเทศ ฐานข้อมูลดังกล่าว บริษัทฯจะนำมาใช้ในการสื่อสารข้อมูลต่าง ๆ เข้าถึงลูกค้าให้มากยิ่งขึ้น
น.ส.ชุติพรรณ กล่าวว่า ที่ผ่านมา การขยายตัวของคร็อคส์ส่วนใหญ่จะมาจากฐานลูกค้าเดิม ที่มีการซื้อซ้ำหรือบอกต่อในหมู่เครือญาติ ในระดับบน แต่การขยายฐานลูกค้ากลุ่มระดับกลาง ค่อนข้างยาก เพราะกลุ่มนี้ ยังนิยมซื้อสินค้าเลียนแบบ ที่มีราคาถูก อย่างไรก็ตาม ปัญหาสินค้าเลียนแบบในเมืองไทย ยังไม่มากเท่าประเทศอย่างสิงคโปร์ และฟิลิปปินส์ ที่บางครั้งสินค้ารุ่นใหม่ยังไม่วางตลาด แต่มีสินค้าเลียนแบบออกวางจำหน่ายแล้ว
สำหรับปีนี้ คร็อคส์ มีสินค้าใหม่ออกวางตลาดจำนวน 6 คอลเลคชั่น และมีแนวทางการตลาด ภายใต้แนวคิด “Feel Good Revolution” ที่เน้นสร้างประสบการณ์ให้ลูกค้า 3 ด้าน คือ Feel ความรู้สึกในการสวมใส่รองเท้าคร็อคส์ Good กิจกรรมดี ๆ ที่มีประโยชน์ต่อผู้บริโภค และ Revolution การพัฒนาสินค้าให้ตอบสนองความต้องการของลูกค้า